Hans Knieper

Hans Knieper (fødselsdato ukjent, død 2. november 1587) var en nederlandsk maler som særlig er kjent for gobelinene på Kronborg slott. Knieper kom til Danmark i 1577 for å male kartongene som skulle være grunnlag for gobelinene som skulle veves for Frederik II. Han ble ansatt som kongelig maler på Kronborg i 1578.

Kort etter ankomsten døde tapetmesteren som hadde fått kontrakt på utføringen av tapetene og Knieper fikk derfor dennes lønn mot selv å lede tapetveveriet. Deretter reiste han til hjemlandet og engasjerte tyve svenner som kom til Danmark for å arbeide i verkstedet.

Av de opprinnelige 43 gobelinene er 15 bevart. 

I tillegg til Kronborggobelinene utførte han blant annet Frederik IIs bordhimmel, portretter av Frederik II og Christian IV som barn.

Arbeider 
 Vevde tapeter og annen utsmykking til Kronborg: 
 20 tapeter med gammeltestamentelige motiver (betalt i 1579, tapt)
 Utsmykking av Kongens Kammer (1579, motiv ikke kjent) 
 40 kongetapeter til Store Sal (1582-84. 14 av disse er bevart)  
 3 jakttapeter til Store Sal (1 bevart) 
 Frederik IIs bordhimmel (1585-86, Nasjonalmuseet i Stockholm)
 Malerier på lerret til veggbekledning. Alle gikk tapt i brannen i 1629.
 Motiver fra Gideons historie til Kongens Kammer 
 Grotesker til Store Sal 
 Jaktscener til Lille Sal
 Utsmykking med harer til gjesteværelsene

 Portretter: 
 Frederik II i helfigur (1581) 
 Christian IV som barn  

 Andre verker: 
 Helsingør sett fra Sundet  
 Altertavle til Kronborg slottskirke satt opp i 1582 (forsvunnet) 
 Frederik IIs og Sophies våpen på papir med gull og sølv (forsvunnet) 
 Landskap, del av et veggmaleri (forsvunnet)
 Frederiksborg slott med Frederik II til hest i forgrunnen

Referanser

Eksterne lenker 
 
 
 Kongegobelin på Kronborg artikkel hos Nationalmuseet

Nederlandske malere
Fødselsår ukjent